ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Έσοδα ειδικού προορισμού του ΕΓΤΕ 3

3. Έσοδα προερχόμενα από τα προσωρινά ποσά αναδιάρθρωσης (τομέας της ζάχαρης) 4

4. Σχόλια για την εκτέλεση του προϋπολογισμού 2011 του ΕΓΤΕ 5

5. Εκτέλεση του λογαριασμού εσόδων ειδικού προορισμού του ΕΓΤΕ 8

6. Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης) 9

7. Απορρόφηση κονδυλίων του ταμείου αναδιάρθρωσης στον τομέα της ζάχαρης 9

8. Συμπεράσματα 9

Παράρτημα 1: Προσωρινή απορροφηση πιστωσεων ΕΓΤΕ εωσ τισ 28/02/2011

Εισαγωγή

Στο παράρτημα Ι εμφαίνεται το πραγματικό επίπεδο εκτέλεσης του προϋπολογισμού στο διάστημα από τις 16 Οκτωβρίου 2010 έως τις 28 Φεβρουαρίου 2011 συγκριτικά με την πορεία των δαπανών όπως προβλέπονται από τον δείκτη που υπολογίσθηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου[1].

Έσοδα ειδικού προορισμού του ΕΓΤΕ

Με βάση τους κανόνες του άρθρου 34 του κανονισμού (ΕΚ) αριθ. 1290/2005 του Συμβουλίου με αντικείμενο τη χρηματοδότηση της Κοινής Γεωργικής Πολιτικής, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Σύμφωνα με τους κανόνες αυτούς, τα έσοδα ειδικού προορισμού μπορούν να χρησιμοποιηθούν για την κάλυψη της χρηματοδότησης των δαπανών του ΕΓΤΕ που πραγματοποιούνται από τα κράτη μέλη. Σε περίπτωση που δεν χρησιμοποιείται μέρος των ανωτέρω εσόδων, τότε το ποσό αυτό μεταφέρεται αυτόματα στο επόμενο οικονομικό έτος.[2]

Στον προϋπολογισμό 2011 του ΕΓΤΕ περιλαμβάνονται αμφότερα: τόσο η πλέον πρόσφατη εκτίμηση της Επιτροπής για το ύψος των κονδυλίων που θα χρειάζονταν για να χρηματοδοτηθούν οι αναμενόμενες δαπάνες για μέτρα παρέμβασης στην αγορά και για άμεσες ενισχύσεις, όσο και οι εκτιμήσεις των εσόδων ειδικού προορισμού τα οποία αναμενόταν να συγκεντρωθούν στη διάρκεια της οικείας δημοσιονομικής χρήσης και το εκ μεταφοράς υπόλοιπο των εσόδων ειδικού προορισμού που παρέμειναν διαθέσιμα από την προηγούμενη χρήση. Στην πρότασή της για το ύψος των πιστώσεων ΕΓΤΕ στον προϋπολογισμό του 2011, η Επιτροπή έλαβε υπόψη τα συνολικά αναμενόμενα έσοδα ειδικού προορισμού και ζήτησε για το 2011 επίπεδο πιστώσεων υπολογιζόμενο με αφαίρεση των κατ’εκτίμηση εσόδων ειδικού προορισμού από την εκτιμώμενη δαπάνη της. Η αρμόδια για τον προϋπολογισμό αρχή ενέκρινε τον νέο προϋπολογισμό του ΕΓΤΕ, του οποίου οι πιστώσεις περιλαμβάνουν τα αναμενόμενα έσοδα ειδικού προορισμού.

Όταν καταρτιζόταν ο προϋπολογισμός για το 2011, κατά τις εκτιμήσεις της Επιτροπής τα διαθέσιμα έσοδα ειδικού προορισμού ανέρχονταν σε 1.247,0 εκατ. ευρώ. Συγκεκριμένα:

- Τα έσοδα ειδικού προορισμού που αναμένεται να προκύψουν στη διάρκεια του οικονομικού έτους 2011 υπολογίστηκαν κατ’ εκτίμηση σε 707,0 εκατ. ευρώ. Ποσά ύψους 600,0 εκατ. ευρώ και 88,0 εκατ. ευρώ αναμενόταν να προκύψουν από διορθώσεις εκκαθάρισης ως προς τη συμμόρφωση και από τις παρατυπίες, αντιστοίχως. Οι εισπράξεις από την εισφορά επί του γάλακτος εκτιμήθηκαν σε 19,0 εκατ. ευρώ.

- Το ποσό των εσόδων ειδικού προορισμού που αναμένεται να μεταφερθεί από τη χρήση 2010 στη χρήση 2011 υπολογίστηκε κατ’ εκτίμηση σε 540,0 εκατ. ευρώ.

Στον προϋπολογισμό για το 2011, η Επιτροπή διέθεσε τα έσοδα αυτά των 1.247,0 εκατ. ευρώ σε δύο καθεστώτα. Συγκεκριμένα:

- 500,0 εκατ. ευρώ διατέθηκαν στα επιχειρησιακά ταμεία για τις οργανώσεις παραγωγών στον τομέα των οπωροκηπευτικών, και

- 747,0 εκατ. ευρώ για το καθεστώς ενιαίας ενίσχυσης.

Για τα εν λόγω δύο καθεστώτα, η αρμόδια για τον προϋπολογισμό αρχή ενέκρινε τελικώς πιστώσεις που ανέρχονταν αντίστοιχα σε 292,0 εκατ. ευρώ και 30.389,0 εκατ. ευρώ, σύμφωνα με την πρόταση της Επιτροπής. Το άθροισμα των εγκριθεισών πιστώσεων και των εσόδων ειδικού προορισμού που αναφέρονται ανωτέρω αντιστοιχεί σε εκτιμώμενες αναλήψεις υποχρεώσεων συνολικού ποσού 792 εκατ. ευρώ για τα επιχειρησιακά ταμεία των οργανώσεων παραγωγών στον τομέα των οπωροκηπευτικών και σε 31.136,0 εκατ. ευρώ για το καθεστώς ενιαίας ενίσχυσης.

Στο παράρτημα, στο οποίο παρουσιάζεται η προσωρινή εκτέλεση του προϋπολογισμού 2011 έως τις 28 Φεβρουαρίου 2011, οι αριθμητικές τιμές των πιστώσεων του προϋπολογισμού για τον τομέα των οπωροκηπευτικών και για τον τομέα των άμεσων αποσυνδεδεμένων ενισχύσεων αντιστοιχούν σε εγκριθέντα κονδύλια για τα εν λόγω δύο καθεστώτα, που ανέρχονται αντιστοίχως σε 491,1 εκατ. ευρώ και 36.324,0 εκατ. ευρώ, χωρίς να ληφθούν υπόψη τα προαναφερθέντα έσοδα ειδικού προορισμού. Αφού ενταχθούν τα έσοδα ειδικού προορισμού στους τομείς αυτούς, οι συνολικές προβλεπόμενες στον προϋπολογισμό 2011 πιστώσεις ανέρχονται σε 991,1 εκατ. ευρώ για τον τομέα των οπωροκηπευτικών και σε 37.071,0 εκατ. ευρώ για τις αποσυνδεδεμένες άμεσες ενισχύσεις.

Έσοδα προερχόμενα από τα προσωρινά ποσά αναδιάρθρωσησ (τομέας της ζάχαρης)

Τα προσωρινά ποσά αναδιάρθρωσης στον τομέα της ζάχαρης αντιμετωπίζονται ως έσοδα ειδικού προορισμού με σκοπό τη χρηματοδότηση της ενίσχυσης για την αναδιάρθρωση του τομέα της ζάχαρης και άλλων ενισχύσεων που προβλέπονται για το ταμείο αναδιάρθρωσης στον τομέα της ζάχαρης. Για τρεις περιόδους εμπορίας, 2006/07, 2007/08 και 2008/09, τα ανωτέρω ποσά, τα οποία αφορούν τις ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στην κατοχή εμπορευόμενων σε κάθε κράτος μέλος, καταβλήθηκαν στο Ταμείο. Κατά τη στιγμή της κατάρτισης του προϋπολογισμού 2011, ποσό ύψους 1.015,0 εκατ. ευρώ αναμενόταν να μεταφερθεί από τη χρήση 2010 στη χρήση 2011. Το τελικό ποσό των εσόδων ειδικού προορισμού εκ μεταφοράς το 2011 στο ταμείο αναδιάρθρωσης στον τομέα της ζάχαρης έφθασε τα 1.044,8 εκατ. ευρώ.

Σχόλια για την εκτέλεση του προϋπολογισμού 2011 του ΕΓΤΕ

Στο παράρτημα 1 εμφαίνεται το προσωρινό επίπεδο εκτέλεσης του προϋπολογισμού για το διάστημα από τις 16 Οκτωβρίου 2010 έως τις 28 Φεβρουαρίου 2011. Συγκρίνεται με την πορεία των δαπανών όπως προβλέπονται από τον δείκτη, που υπολογίσθηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου. Κατωτέρω ακολουθούν σύντομα σχόλια για τα άρθρα του προϋπολογισμού που εμφανίζουν τις σημαντικότερες αποκλίσεις μεταξύ του πραγματικού και του αναμενόμενου επιπέδου εκτέλεσης του προϋπολογισμού 2011:

Αγοραία μέτρα

Οι πιστώσεις που απορροφήθηκαν για παρεμβάσεις στις αγορές γεωργικών προϊόντων ήσαν κατά 151,9 εκατ. ευρώ υψηλότερες συγκριτικά με το επίπεδο των εγκεκριμένων πιστώσεων του προϋπολογισμού, όπως προσδιορίστηκε από το επίπεδο του δείκτη στις 28 Φεβρουαρίου 2011. Η απόκλιση αυτή αποδίδεται πρωτίστως στον τομέα του οίνου και στα επισιτιστικά προγράμματα. Παράλληλα, άλλοι τομείς παρουσιάζουν συνολικώς υστέρηση εκτέλεσης.

Σιτηρά (-62,1 εκατ. ευρώ)

Η υστέρηση εκτέλεσης του παρόντος κονδυλίου 2011 προέκυψε από τις υψηλές πωλήσεων σιτηρών από την παρέμβαση που ξεκίνησε τον Δεκέμβριο του 2010. Μέχρι τις 28 Φεβρουαρίου 2011, η Επιτροπή πώλησε στο πλαίσιο ανοικτών προσφορών 2.404.000 τόνους κριθής και 88.000 τόνους σίτου, και πέτυχε τιμές σημαντικά υψηλότερες από εκείνες που εκτιμήθηκαν κατά τη στιγμή της κατάρτισης του προϋπολογισμού 2011. Κατά το παρόν στάδιο, η Επιτροπή θεωρεί ότι οι αρνητικές δαπάνες που αναφέρθηκαν για τη γραμμή αυτή του προϋπολογισμού θα οδηγήσουν σε συνολική υστέρηση εκτέλεσης στα τέλη 2011.

Επισιτιστικά προγράμματα (+23,1 εκατ. ευρώ)

Η ταχύτερη απορρόφηση πιστώσεων συγκριτικά με το επίπεδο του δείκτη κατά την παρούσα χρονική στιγμή αντικατοπτρίζει την υστέρηση εκτέλεσης της συγκεκριμένης γραμμής του προϋπολογισμού το 2010. Αυτό αντανακλά το γεγονός ότι οι διοικητικές δαπάνες των κρατών μελών, οι οποίες συνδέονται με τη διαχείριση των προγραμμάτων 2010, δηλώθηκαν μόλις το οικονομικό έτος 2011. Κατά την παρούσα χρονική στιγμή η Επιτροπή θεωρεί ότι οι πιστώσεις θα είναι επαρκείς για να καλύψουν τις αναμενόμενες δαπάνες.

Οπωροκηπευτικά (+98,6 εκατ. ευρώ συγκριτικά με τις εγκριθείσες πιστώσεις)

Το ανωτέρω επίπεδο εκτέλεσης μπορεί να αποδοθεί στις δαπάνες για τα επιχειρησιακά ταμεία ως προς οργανώσεις παραγωγών, οι οποίες χρηματοδοτούνται τόσο από τις εγκριθείσες πιστώσεις του προϋπολογισμού όσο και από τα έσοδα ειδικού προορισμού για το καθεστώς αυτό στο πλαίσιο του προϋπολογισμού 2011 (Σημείωση: για περαιτέρω λεπτομέρειες βλέπε ανωτέρω σημείο 2). Αυτό το επίπεδο εκτέλεσης είναι το αποτέλεσμα εφαρμογής του δείκτη για την περίοδο που λήγει στις 28 Φεβρουαρίου 2011 στις εγκριθείσες πιστώσεις του προϋπολογισμού οι οποίες δεν περιλαμβάνουν τα έσοδα ειδικού προορισμού για τον τομέα αυτό.

Κατά την παρούσα χρονική στιγμή, η Επιτροπή θεωρεί ότι οι συνολικές διαθέσιμες πιστώσεις για τον τομέα αυτό θα είναι επαρκείς για την κάλυψη των δαπανών που αναμένεται να πραγματοποιηθούν από τα κράτη μέλη το 2011.

Αρχής γενομένης το 2010, προς διευκόλυνση του αναγνώστη, η Επιτροπή εισήγαγε υποσημείωση * στον πίνακα προσωρινής εκτέλεσης που εμφαίνεται στο παράρτημα. Η υποσημείωση αυτή δείχνει ποια θα ήταν η κατάσταση εάν ο δείκτης, όπως είχε διαμορφωθεί στις 28 Φεβρουαρίου 2011, είχε εφαρμοστεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως επισημάνθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού, ύψους 491,1 εκατ. ευρώ, και από τα έσοδα ειδικού προορισμού για τον τομέα αυτόν, που υπολογίζονται κατ’ εκτίμηση σε 500,0 εκατ. ευρώ. Ως εκ τούτου, εάν ο δείκτης είχε εφαρμοστεί στη συνολική χρηματοδότηση με ποσό 991,1 εκατ. ευρώ που αναμενόταν να διατεθεί για τον τομέα αυτό, θα προέκυπτε υστέρηση εκτέλεσης ύψους – 52,5 εκατ. ευρώ.

Η εν λόγω υστέρηση εκτέλεσης σχετίζεται με τα επιχειρησιακά ταμεία ως προς οργανώσεις παραγωγών, τα οποία παρουσιάζουν ελαφρώς βραδύτερο ρυθμό πληρωμών απ’ό,τι τα προηγούμενα έτη, και με το σχέδιο προώθησης της κατανάλωσης φρούτων στα σχολεία, το οποίο λόγω της σχετικής πρωτοτυπίας του μέτρου δεν ακολουθεί ακόμη μια γνωστή εικόνα εκτέλεσης. Και οι δύο αυτοί παράγοντες θεωρούνται ότι είναι προσωρινής φύσεως. Από την άλλη πλευρά, οι ενισχύσεις για προκαταρκτική αναγνώριση των οργανώσεων παραγωγών ακολούθησαν το 2011 ταχύτερο ρυθμό πληρωμών απ’ό,τι κατά τη διάρκεια των τριών τελευταίων ετών.

Προϊόντα του αμπελοοινικού τομέα (+117,3 εκατ. ευρώ)

Σε σύγκριση με το επίπεδο των πιστώσεων του προϋπολογισμού και τη θεωρητική πορεία εκτέλεσης όπως προκύπτει από τον δείκτη στις 28 Φεβρουαρίου 2011, η τρέχουσα υπέρβαση εκτέλεσης οφείλεται στην επιτάχυνση του ρυθμού των πληρωμών εκ μέρους των κρατών μελών κατά κύριο λόγο για τα εθνικά προγράμματα στήριξης στον τομέα του οίνου. Ο ταχύτερος αυτός ρυθμός δεν συνεπάγεται τυχόν κίνδυνο υπέρβασης των πιστώσεων του προϋπολογισμού, επειδή οι τελευταίες βασίζονται στα δημοσιονομικά ανώτατα όρια που έχουν θεσπιστεί από τη νομοθεσία για τα εν λόγω μέτρα.

Γάλα και γαλακτοκομικά προϊόντα (-14,1 εκατ. ευρώ)

Σε σύγκριση με το επίπεδο των πιστώσεων του προϋπολογισμού και τη θεωρητική πορεία εκτέλεσης όπως προκύπτει από τον δείκτη στις 28 Φεβρουαρίου 2011, παρατηρείται υστέρηση εκτέλεσης. Αυτή σχετίζεται κυρίως με το καθεστώς διανομής γάλακτος στα σχολεία, τα κονδύλια του οποίου στον προϋπολογισμό αυξήθηκαν κατά 10 εκατ. ευρώ σε σύγκριση με τις αρχικές ανάγκες. Η αύξηση αυτή στον προϋπολογισμό δεν αντικατοπτρίζεται στην εκτέλεση από τα κράτη μέλη. Επιπλέον, οι πωλήσεις αποκορυφωμένου γάλακτος σε σκόνη (ΑΓΣ) από την παρέμβαση, οι οποίες ξεκίνησαν τον Δεκέμβριο 2010, δημιούργησαν αρνητικές δαπάνες στην υπόψη γραμμή, καθώς οι πωλήσεις πραγματοποιήθηκαν σε επίπεδο τιμών υψηλότερο από το αρχικώς εκτιμηθέν όταν καταρτίστηκε ο προϋπολογισμός 2011.

Βόειο κρέας (+7,2 εκατ. ευρώ)

Η ταχύτερη απορρόφηση των πιστώσεων της συγκεκριμένης γραμμής του προϋπολογισμού συγκριτικά με το επίπεδο του δείκτη είναι αποτέλεσμα των μεγαλύτερων από τις αναμενόμενες ποσοτήτων που εξάχθηκαν με είσπραξη επιστροφών κατά την περίοδο από τις 16 Οκτωβρίου 2010 έως τις 28 Φεβρουαρίου 2011. Λόγω του ανοίγματος της τουρκικής αγοράς στα ενωσιακά προϊόντα κρέατος, αυξήθηκε σημαντικά η εξαγωγική δραστηριότητα στην αγορά αυτή κατά το πρώτο εξάμηνο του έτους ΠΟΕ 2010/11. Επί του παρόντος, η Επιτροπή προβλέπει ότι θα εκδώσει εφέτος πιστοποιητικά εξαγωγής για ποσότητα υψηλότερη από την εκτιμηθείσα τον καιρό που καταρτίστηκε ο προϋπολογισμός 2011. Έτσι, στο παρόν στάδιο η Επιτροπή θεωρεί ότι αυτή η γραμμή του προϋπολογισμού θα παρουσιάσει συνολική υπέρβαση εκτέλεσης το 2011, η οποία θα καλυφθεί με μεταφορά πιστώσεων διαθέσιμων σε άλλα κονδύλια του προϋπολογισμού τα οποία παρουσιάζουν υστέρηση εκτέλεσης.

Άμεσες ενισχύσεις

Οι πιστώσεις που απορροφήθηκαν για άμεσες ενισχύσεις σε σύγκριση με το επίπεδο όπως προκύπτει από τον δείκτη στις 31 Ιανουαρίου 2011 ήσαν χαμηλότερες κατά 9,7 εκατ. ευρώ.

Αποσυνδεδεμένες άμεσες ενισχύσεις (-77,4 εκατ. ευρώ συγκριτικά με τις εγκριθείσες πιστώσεις)

Οι συνολικές διαθέσιμες πιστώσεις για τις ανάγκες του τομέα αυτού ανέρχονται σε 37.071 εκατ. ευρώ, συμπεριλαμβανομένων προβλεπόμενων εσόδων ειδικού προορισμού ύψους 747 εκατ. ευρώ, διατιθέμενων στο καθεστώς ενιαίας ενίσχυσης. (Σημείωση: για λεπτομέρειες βλέπε ανωτέρω σημείο 2).

Το καθεστώς ενιαίας ενίσχυσης (ΚΕΕ) παρουσιάζει υστέρηση εκτέλεσης συγκριτικά με το επίπεδο του δείκτη. Μετά από ταχύτατο ρυθμό απορρόφησης κονδυλίων τους δύο πρώτους μήνες του οικονομικού έτους 2011, το καθεστώς αυτό σημείωσε ελαφρά επιβράδυνση τον Ιανουάριο και Φεβρουάριο. Τα κράτη μέλη έχουν ήδη μέχρι τώρα πληρώσει ποσοστό περίπου 94% των εκτιμώμενων αναγκών του προϋπολογισμού, σε σύγκριση με 89% τον αντίστοιχο καιρό το 2010.

Το επίπεδο εκτέλεσης για τις αποσυνδεδεμένες άμεσες ενισχύσεις μπορεί επίσης να αποδοθεί στις πληρωμές που πραγματοποίησαν τα κράτη μέλη για το καθεστώς ενιαίας στρεμματικής ενίσχυσης (ΚΕΣΕ), στο οποίο παρατηρείται υστέρηση εκτέλεσης σε σύγκριση με το επίπεδο του δείκτη. Ενώ για τα περισσότερα κράτη μέλη ο ρυθμός πληρωμών ανταποκρίνεται στη συνήθη εικόνα, η Βουλγαρία και η Μάλτα δεν είχαν πραγματοποιήσει τυχόν πληρωμές μέχρι τέλη Φεβρουαρίου, στην δε Πολωνία πραγματοποιήθηκαν αισθητά χαμηλότερες πληρωμές. Κατά την παρούσα χρονική στιγμή η Επιτροπή θεωρεί την ως άνω κατάσταση προσωρινή.

Αρχής γενομένης το 2010, προς διευκόλυνση του αναγνώστη, η Επιτροπή εισήγαγε υποσημείωση * στον πίνακα προσωρινής εκτέλεσης που εμφαίνεται στο παράρτημα 2. Η υποσημείωση αυτή δείχνει ποια θα ήταν η κατάσταση εάν ο δείκτης, όπως είχε διαμορφωθεί στις 28 Φεβρουαρίου 2011, είχε εφαρμοστεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως επισημάνθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού, ύψους 36.324,0 εκατ. ευρώ, και από τα έσοδα ειδικού προορισμού για τον τομέα αυτόν, που υπολογίζονται κατ’ εκτίμηση σε 747,0 εκατ. ευρώ. Ως εκ τούτου, εάν ο δείκτης είχε εφαρμοστεί στη συνολική χρηματοδότηση με ποσό 37.071,0 εκατ. ευρώ που αναμενόταν να διατεθεί για τον τομέα αυτό, θα προέκυπτε υστέρηση εκτέλεσης ύψους 770,8 εκατ. ευρώ.

Άλλες άμεσες ενισχύσεις (+67,4 εκατ. ευρώ)

Αντίθετα με την κατάσταση στα τέλη Ιανουαρίου, ο τομέας των άλλων άμεσων ενισχύσεων παρουσιάζει στις 28 Φεβρουαρίου 2011 υπέρβαση εκτέλεσης. Η μεταβολή αυτή οφείλεται σε ταχύτερο ρυθμό πληρωμών στρεμματικών ενισχύσεων για το βαμβάκι και τη μεταβατική ενίσχυση για τα οπωροκηπευτικά. Παράλληλα, παρατηρείται ελαφρώς βραδύτερος ρυθμός πληρωμών που πραγματοποιούνται από τα κράτη μέλη για ορισμένα άλλα καθεστώτα (πριμοδοτήσεις για θηλάζουσες αγελάδες και για σφαγή βοοειδών) συγκριτικά με το επίπεδο που προκύπτει από τον δείκτη. Κατά την παρούσα χρονική στιγμή η κατάσταση αυτή αναμένεται να είναι προσωρινή για όλα τα ανωτέρω μέτρα.

Λογιστικός έλεγχος των γεωργικών δαπανών

Λογιστική εκκαθάριση των λογαριασμών προηγούμενων χρήσεων (+85,4 εκατ. ευρώ)

Το τρέχον επίπεδο εκτέλεσης προκύπτει από τη σύγκριση μεταξύ των διορθώσεων της εκκαθάρισης λογαριασμών που ήδη πραγματοποιήθηκαν και του επιπέδου του αντίστοιχου δείκτη όπως είχε διαμορφωθεί στις 28 Φεβρουαρίου 2011. Ωστόσο, θα πρέπει να σημειωθεί ότι σύμφωνα με το νομοθετικό χρονικό πλαίσιο δεν έχουν ακόμη ληφθεί όλες οι αναμενόμενες εντός του οικονομικού έτους αποφάσεις εκκαθάρισης λογαριασμών.

Είναι σκόπιμο να επισημανθεί ότι η Επιτροπή, στη διορθωτική επιστολή της για το 2011, πρότεινε διορθώσεις ύψους –72,0 εκατ. ευρώ. Το τελικό ποσό που εγγράφηκε στον προϋπολογισμό 2011 ήταν –272,0 εκατ. ευρώ.

Στην παρούσα χρονική στιγμή, η Επιτροπή θεωρεί ότι οι αναμενόμενες διορθώσεις από τις αποφάσεις της λογιστικής εκκαθάρισης και από τη μη τήρηση των προθεσμιών για την καταβολή των ενισχύσεων από τα κράτη μέλη δεν θα αρκούσαν για να καλύψουν αυτό το έκτακτο ποσό των –200,0 εκατ. ευρώ. Η Επιτροπή θα έπρεπε να καλύψει την προκύπτουσα σημαντική έλλειψη αρνητικών πιστώσεων του προϋπολογισμού με θετικές πιστώσεις του προϋπολογισμού για να κλείσει τη συγκεκριμένη θέση του προϋπολογισμού το 2011.

Εκτέλεση του λογαριασμού εσόδων ειδικού προορισμού του ΕΓΤΕ

Ο πίνακας του παραρτήματος δείχνει ότι στις 28 Φεβρουαρίου 2011 είχαν συγκεντρωθεί έσοδα ειδικού προορισμού ύψους 1.227,5 εκατ. ευρώ. Συγκεκριμένα:

- οι εισπράξεις από διορθώσεις στο πλαίσιο αποφάσεων εκκαθάρισης συμμόρφωσης, ανήλθαν σε 236,1 εκατ. ευρώ, ενώ αναμένονται επιπλέον ποσά μέχρι τα τέλη της χρήσης,

- οι εισπράξεις από παρατυπίες ανήλθαν σε περίπου 65,7 εκατ. ευρώ, ενώ αναμένονται επίσης επιπλέον ποσά μέχρι τα τέλη της χρήσης, και

- κατά την παρούσα χρονική στιγμή, οι περισσότερες εισπράξεις από την εισφορά επί του γάλακτος έχουν συγκεντρωθεί και ανέρχονται σε περίπου 20,6 εκατ. ευρώ, ελαφρώς υψηλότερες από την αρχική εκτίμηση των 19,0 εκατ. ευρώ,

- τέλος, αντιθέτως προς το αρχικώς εκτιμηθέν ποσό των 540,0 εκατ. ευρώ, το ποσό των εσόδων ειδικού προορισμού που μεταφέρθηκε τελικώς από τη χρήση 2010 στη χρήση 2011 ανήλθε σε 905,1 εκατ. ευρώ.

Ως εκ τούτου, το διαθέσιμο ποσό των εσόδων ειδικού προορισμού για τη χρηματοδότηση των δαπανών του ΕΓΤΕ, στις 28 Φεβρουαρίου 2011, ανέρχεται σε 1.227,5 εκατ. ευρώ. Κατά την παρούσα χρονική στιγμή, η Επιτροπή εκτιμά ότι το ποσό των εσόδων ειδικού προορισμού που πρέπει ακόμη να συγκεντρωθεί ανέρχεται σε 384,6 εκατ. ευρώ (τα εκτιμώμενα έσοδα ειδικού προορισμού που θα προκύψουν στον προϋπολογισμό 2011 είναι 707,0 εκατ. ευρώ εκ των οποίων έχουν ήδη συγκεντρωθεί 322,4 εκατ. ευρώ).

Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης)

Σύμφωνα με τη νομοθεσία, μετά τον Νοέμβριο 2009 δεν συγκεντρώθηκαν από τα κράτη μέλη νέα προσωρινά ποσά αναδιάρθρωσης. Επομένως, το διαθέσιμο στο Ταμείο αναδιάρθρωσης στον τομέα της ζάχαρης συνολικό ποσό εσόδων ειδικού προορισμού είναι ίσο προς το ποσό εκ μεταφοράς από τον προϋπολογισμό 2010, το οποίο, αντίθετα προς τις αρχικές εκτιμήσεις, ανέρχεται σε 1.044,8 εκατ. ευρώ (ποσό υψηλότερο από τα 1.015,0 εκατ. ευρώ του προϋπολογισμού 2011 λόγω χαμηλότερων από τις αναμενόμενες πληρωμών που πραγματοποιήθηκαν στα τέλη 2010).

Απορρόφηση κονδυλίων του ταμειου αναδιάρθρωσης στον τομέα της ζάχαρης

Έως τα τέλη Φεβρουαρίου 2011, τα κράτη μέλη είχαν πραγματοποιήσει πληρωμές ύψους 10,6 εκατ. ευρώ για ενισχύσεις όσον αφορά μέτρα αναδιάρθρωσης, για ενισχύσεις διαφοροποίησης ή για ενισχύσεις σε ζαχαρουργεία.

Συμπεράσματα

Η προσωρινή εκτέλεση των πιστώσεων προϋπολογισμού 2011 του ΕΓΤΕ για την περίοδο έως τις 28 Φεβρουαρίου 2011 δείχνει ότι οι μηνιαίες επιστροφές στα κράτη μέλη υπερέβησαν κατά περίπου 219,6 εκατ. ευρώ την πορεία εκτέλεσης του προϋπολογισμού όπως προσδιορίστηκε με βάση τον δείκτη. Εισπράχθηκαν έσοδα ειδικού προϋπολογισμού ανερχόμενα σε 1.227,5 εκατ. ευρώ και αναμένεται ακόμη να εισπραχθεί το 2011 ποσό ύψους 384,6 εκατ. ευρώ.

Στην παρούσα χρονική στιγμή, η Επιτροπή αναμένει ότι το ποσό των εσόδων ειδικού προορισμού το οποίο είναι διαθέσιμο, καθώς και αυτό που θα διατεθεί κατά τη διάρκεια του έτους, θα χρησιμοποιηθεί για να καλύψει τη χρηματοδότηση των επιχειρησιακών ταμείων των οργανώσεων παραγωγών και του καθεστώτος ενιαίας ενίσχυσης, όπως αναμενόταν αρχικά όταν καταρτίστηκε ο προϋπολογισμός.

Όσον αφορά την αύξηση των διορθώσεων εκκαθάρισης λογαριασμών κατά –200,0 εκατ. ευρώ ώστε να φθάσουν συνολικά σε –272 εκατ. ευρώ (βλ. σημείο 4.3.1), η Επιτροπή θα παρακολουθεί εκ του σύνεγγυς την εξέλιξη της εκτέλεσης του προϋπολογισμού για να διαπιστώσει εάν η υστέρηση εκτέλεσης σε άλλα κονδύλια του προϋπολογισμού θα επιτρέψει να χρηματοδοτηθεί το τμήμα των εν λόγω αρνητικών δαπανών, το οποίο δεν θα καλυφθεί από τις αποφάσεις της Επιτροπής για εκκαθάριση λογαριασμών και άλλες διορθώσεις για μη τήρηση των προθεσμιών καταβολής των ενισχύσεων από τα οικεία κράτη μέλη.

[pic]

[1] ΕΕ L 209 της 11.8.2005, σ. 1.

[2] Τα έσοδα ειδικού προορισμού που μεταφέρονται πρέπει να χρησιμοποιούνται πρώτα, δηλαδή πριν εγκριθούν οι πιστώσεις από την αρμόδια για τον προϋπολογισμό αρχή ή τα έσοδα ειδικού προορισμού που αναμένεται να προκύψουν στη διάρκεια της χρήσης (άρθρο 10 του δημοσιονομικού κανονισμού).